མཁྱེན་ལྡན་པ་ལགས་སུ་ཞུ་རྒྱུར། གུས་ནས་འཕྲུལ་དེབ་གཅིག་ཀྱང་ཕབ་ལེན་ཐུབ་ཀྱི་མི་འདུག་པས་ ཕབ་ལེན་ཇི་ལྟར་བྱེད་དགོས་མིན་ཐད་ལམ་སྟོན་གནང་རོགས། ཐུགས་རྗེ་ཆེ།
"Pouring My Heart Out: A Reply to My Sister Guru Kyi" By Theurang – High Peaks Pure Earth on བཙོན་ནས་སྲིང་ཆུང་གུ་རུ་སྐྱིད་ལ་སྤྲིངས་པའི་འཕྲིན། ཕྱི་ལོ། 2022 ཟླ། 11 ཚེས། 29
[…] page (no longer online) and then re-posted by Tibetan language diaspora websites Khabdha and Wokar. Tashi Rabten is from…
Skip to content
Tuesday, November 29, 2022
འོད་དཀར་དྲ་ཚིགས།
བོད་ཀྱི་རྩོམ་རིག་དྲ་ཚིགས།
མདུན་ངོས།
བཀའ་སློབ།
ནང་ཆོས།
རྩོམ་རིག
སྙན་ངག
འབོལ་རྩོམ།
དཔྱད་རྩོམ།
སྒྲུང་རྩོམ།
རྒྱུན་ཤེས།
ཚན་རིག
ལོ་རྒྱུས།
གསར་འགྱུར།
བསྒྱུར་རྩོམ།
དབྱིན་བསྒྱུར།
རྒྱ་བསྒྱུར།
བཅར་འདྲི།
མི་སྣ།
ངེད་ཀྱི་སྐོར།
དྲ་བདག
ནང་འཛུལ།
དོན་ངོ་མར་བོད་ལ་ཅི་ཞིག་དགོས་པ་ཨེ་ཤེས།
༈ དོན་ངོ་མར་བོད་ལ་ཅི་ཞིག་དགོས་པ་ཨེ་ཤེས།
སྒོ་ཡོན།
བོད་ཀྱི་གྲས་ནས“ཁྱོད་ལ་ཅི་ཞིག་དགོས”ཞེས་དྲིས་ཚེ། བོད་མི་མང་ཆེ་བས་ཟེར་ན། “ང་ཚོར་ཕྱི་མར་འགྲོ་ཡང་བློ་བདེ་བའི་ཆོས་བསྒྲུབ་ས་ཞིག་དགོས།མི་གྲང་མི་ལྟོགས་བྱེད་ཅིག་དགོས། དེའི་ཁར་ལྷ་སར་འགྲོ་བའི་ལམ་ཆས་ཤིག་དགོས” སོགས་ཀྱི་དྲི་ལན་རྒྱག་གིན་ཡོད། ཁྱོད་ལ་ཅི་ཞིག་དགོས། ཡང་རྒྱ་མི་གང་མང་གིས་ཟེར་ན། “ཤོག་དངུལ་ཅི་ཐོབ་ཅིག་དགོས། རང་གི་བློ་ལ་བབས་པའི་མི་ཞིག་དགོས།དེའི་སྟེང་དུ་ནུབ་གླིང་ཁག་ཏུ་འགྲོ་ཐུབ་པའི་ཐབས་ཤིག་དགོས” སོགས་ཀྱི་དྲི་ལན་འདེབས་ངེས།
དོན་ངོ་མར་འགྲོ་བ་མིའི་རིགས་ལ་ཅི་ཞིག་དགོས་སམ། དོན་ངོ་མར་བོད་མི་ཚོར་ཅི་ཞིག་དགོས་ཤིང་ཅི་ཞིག་འཐོབ་ན་འགྲིག་གམ། འདི་ནི་བོད་མི་བྱིངས་ཀྱིས་འདང་རྒྱག་དགོས་པའི་གནས་ཤིག་རེད་ལ།བོད་ཀྱི་ཤེས་ཡོན་ཅན་དག་གིས་བསམ་བློ་བཏང་དང་གཏོང་བཞིན་པའི་གནད་དོན་ཆེས་འགལ་འགངས་ཅན་ཞིག་ཀྱང་རེད། དེ་བས་ན། ཆོས་སྲིད་ཀྱི་ཁྱད་པར་དང་ཕོ་མོ་ཡི་དབྱེ་བ། གྲྭ་གྲོང་གི་རྣམ་པ།དབུལ་ཕྱུགས་ཀྱི་མཐོ་དམན་སོགས་དབྱེ་ཕྱོགས་དང་བར་ཁྱད་ཀུན་ཀྱི་མཐའ་ལས་བུད་དེ། དོན་དམ་པར་བོད་ལ་ཅི་ཞིག་དགོས་པ་རེད་ཅེས་དྲིས་ཚེ། བོད་མི་ཚོར་དུས་ད་ལྟའི་བར་དུ་ཡོད་མ་མྱོང་ཡང་ངེས་པར་དུ་ཡོད་དགོས་པ་ནི “འགྲོ་བ་མིའི་ཐོབ་ཐང་ངོ” ཞེས་ཤེས་ཡོན་ཅན་གྱི་རིགས་དག་གིས་ནི་ལན་དེ་ཁོ་ན་གདབ་པར་འགྱུར་རོ།།
དེ་ལྟ་ན་ཡང༌། བོད་མི་སྤྱི་དང་བོད་ཀྱི་རོང་འབྲོང་སྤྱིའི་རྣ་ལམ་ལ་ནི་འགྲོ་བ་མིའི་ཐོབ་ཐང་ཞེས་པ་ཚེ་ལུས་གཅིག་ལ་ཐོས་མ་མྱོང་བའི་མིང་བརྡ་གསར་བ་ཞིག་ཡིན་ལ། ཁོ་ཚོར་ཡར་མར་གཉིས་དང་འདུ་ཕྱི་གཉིས་ཀྱི་ལམ་སྟོན་གནང་བའི་མཁན་པོ་མཁས་པ་དང་སྤྲུལ་སྐུ་མཁྱེན་པ་ཅན་དག་གིས་ཀྱང་འདི་ཁོ་ན་ནི་ཤེས་མེད་ཅིང་མཁྱེན་མེད་པའི་གནད་དོན་གསར་བ་ཞིག་ཡིན་གི་ཡོད་པ་རེད། དེ་ཡང་མི་ཚུལ་གྱི་བསམ་བློའི་མངའ་ཐང་ཡངས་ཤིང་རྒྱུ་འབྲས་ཀྱི་ལས་དོན་ཕྱོགས་སུ་རྒྱས་པའི་ནུབ་གླིང་བ་དག་ལ་མཚོན་ན་ནི། གནའ་སྔ་མོ་ནས་སད་ཅིང་ཐོབ་ཏེ་ཡོད་པ་ཞིག་མ་ཡིན་ནའང༌། མི་རབས་རེ་རེའི་སད་རྟོག་གསོག་འཇོག་གི་ལམ་ནས་དུས་ད་ལྟ་འགྲོ་མིའི་ཐོབ་ཐང་ནི་ཆེས་རྨང་གཞིར་བཞག་པའི་རྒྱུན་ཤེས་ཀྱི་གོ་བ་ཞིག་ཡིན་ལ། དུས་ཀྱི་ངོས་དང་ཐོབ་ཀྱི་གདན་བཅས་ལ་མ་ལྟོས་པར་མི་ཞིག་གི་མ་མཐའི་མཚན་ཉིད་དམ་རྨང་གཞིའི་ཁེ་དབང་དུ་བགྲང་གིན་འདུག
དེ་ཡང་ཡིན་ཏེ། འགྲོ་མིའི་ཐོབ་ཐང་མེད་པ་གང་དེ་ལ་འགྲོ་མིའི་བདེ་སྐྱིད་ཡག་པོ་ཞིག་རྩ་བ་ནས་ཐོབ་སར་མི་འགྲོ་ལ། འགྲོ་མིའི་ཐོབ་ཐང་མི་ལྡན་པའི་ཁོར་ཡུག་ཏུ་དོན་ལ་གནས་པའི་བདེན་པ་ཚུགས་ཐུབ་ཅིག་ཁྱོན་ནས་བརྩི་སྲུང་བྱེད་སར་མི་འགྲོ་བ་རེད། དེ་བཞིན་འགྲོ་མིའི་ཐོབ་ཐང་ནི་འགྲོ་བ་གཞན་དང་དབྱེ་བ་འབྱེད་པའི་རྟགས་མཚན་ནམ་མི་དང་མི་མ་ཡིན་པའི་ཁྱད་ཆོས་གཞག་བྱེད་ཀྱི་སྙིང་བོ་ཡིན་ལ། མི་སྒེར་རེ་རེའི་དགའ་ཕྱོགས་དང་འཇོན་ནུས། དམིགས་ཡུལ་དང་ལས་དོན་ཁག་རང་བཞིན་གྱིས་གནས་ཆོག་པའི་ལྷན་གནས་ཀྱི་དབང་ཆ་དང༌། དེ་དག་ཡར་ལ་སློང་ཞིང་ཡར་ལ་སྐུལ་བའི་ཐབས་ཇུས་སམ་བདེན་པ་བདེན་པར་གཞག་པ་དང་གནས་ལུགས་གནས་ལུགས་སུ་གཞག་པའི་ཚད་བྱེད་ཡིན།
གང་ཞིག་འགྲོ་མིའི་ཐོབ་ཐང་མི་ལྡན་པའི་དུས་ནི་མི་དོན་ཉམས་ཉེས་སུ་འགྲོ་བའི་དུས་ཡིན་ཞིང༌། སུ་ཞིག་གིས་འགྲོ་མིའི་ཐོབ་ཐང་མེད་པར་བཟོ་བའི་དུས་ནི་མི་ཡུལ་ལ་སྡུག་བསྔལ་གྱི་ཉེན་གདུང་དྲག་པོ་ཞིག་འབྱུང་གིན་པའི་ལོ་ངན་གྱི་དུས་ཁོ་ན་ཡིན། དེ་ལྟར་ཡང༌། དུས་རབས་རེ་རེ་དང་ལོ་རབས་རེ་རེ་ཕར་ཕར་འདས་ནས་དུས་དེ་རིང་ལ་ཐུག་གི་བར་དུ། རང་ཅག་བོད་མིའི་སྤྱིའི་ཚོགས་སུ་འགྲོ་མིའི་ཐོབ་ཐང་ལ་ཤུགས་རྒྱག་མཁན་དང་དེའི་སྐོར་ལ་འབོད་པ་གནང་བའི་དམ་པ་རེ་ཟུང་བྱོན་མྱོང་མེད་པ་མིན་ཡང༌། བོད་མི་བྱིངས་ཀྱི་ངོས་ནས་བལྟས་ན་འགྲོ་མིའི་ཐོབ་ཐང་ནི་ཤིན་ཏུ་ནས་ཀྱང་གོ་ཐོས་དང་འབྲེལ་འདྲེས་མེད་པའི་རྒྱང་རིང་བའི་གནད་དོན་ཞིག་ཡིན་པ་དང༌། ཡང་ན་ཤིན་ཏུ་ནས་ཀྱང་དགོས་གལ་ཆེ་ཞིང་ཟབ་དོན་ལྡན་པ་ཞིག་སྟེ། ཕར་དེད་ན་བོད་མི་འཚོ་དགོས་མིན་ནི་འགྲོ་མིའི་ཐོབ་ཐང་ཡག་པོ་ཞིག་འཐོབ་ཐུབ་མིན་གྱི་ཚད་དུ་འཕྲད་ཡོད་པ་ཡིན། འོ་ན། དེ་ལྟ་བུའི་རིན་ཐང་བླ་མེད་ཀྱི་འགྲོ་མིའི་ཐོབ་ཐང་དེ་ཉིད་རང་ཅག་གི་སྤྱི་ཚོགས་སུ་ཚུར་ལེན་དང་རྩ་འཛུགས་དགོས་ཚེ། དེ་ཡང་ཕྱི་ཡི་སྒེར་གཅོད་གཞུང་གི་བཙན་དབང་དང་བཀག་རྒྱ་ལ་འཇིགས་དགོས་པ་དང༌། ནང་གི་མི་དམངས་སྤྱི་ཡི་སྒོ་བཀག་དང་རྨོངས་དད་ལ་སྐྲག་དགོས་པས་ན། འགྲོ་མིའི་ཐོབ་ཐང་ནི་མི་རྣམས་ཀྱི་མ་མཐའི་ཁེ་དབང་ཡིན་ན་ཡང༌། ཐོག་མ་ནས་མ་མཐའི་ཐོབ་བྱ་ཞིག་ཏུ་གྱུར་མེད་པའི་དབང་གིས། སྔོན་ཐོན་གྱི་དཔལ་ཡོན་མངའ་ཞིང་སྔོན་ཞིག་ནས་འགྲོ་མིའི་ཐོབ་ཐང་ལྷུན་ཆགས་སུ་ཕྱིན་ཡོད་པའི་ཡོ་རོབ་གཙོས་པའི་ནུབ་གླིང་གི་རྒྱལ་ཁབ་དང་མི་དམངས་དེ་དག་གིས་ཀྱང༌། དོན་གྱིས་ཐོབ་ཡོད་པ་དེ་ཉིད་བདེན་པས་བརྩད་ནས་ཡོང་བ་ཞིག་ཡིན་པ་ལས། ཡེ་ཤུ་བའི་གཙོ་བོ་ཡིས་བསྩལ་ཅིང་ནང་བསྟན་པའི་དཀོན་མཆོག་གིས་གནང་ནས་ཡོང་བ་ཞིག་ནི་རྩ་བ་ནས་ཡིན་པ་མ་རེད།
དེས་ན་རང་ཅག་གིས་ཀྱང་གཡོན་མཐའི་སྲིད་ཀྱིས་ཕྱུགས་པའི་ལོ་རྒྱུས་ཀྱི་རྒྱུན་སྐྱོང་བ་ལས། འཇིག་རྟེན་འཁོར་བས་སྦགས་པའི་ཆོས་ལུགས་ཀྱི་མཇུག་མ་འཛིན་པ་ལས། སྒེར་གཅོད་གཞུང་གིས་བསྩལ་བའི་བཅས་མཐའ་ལ་མགོ་བོ་བསྙེས་པ་ལས། རང་གི་མགོ་ཐོག་གི་བདག་དབང་དང་ལུས་ཐོག་གི་ཐོབ་ཐང་ནི་གང་ཡིན་པ་ཤེས་སུ་འཇུག་རྒྱུ་གལ་ཆེ་ལ། དེ་ཉིད་ཀྱང་རང་གིས་འབད་པ་དྲག་པོ་དང་ནུས་ཤུགས་ཡོད་དགུ མཐའ་ན་རང་གི་གཅེས་པའི་ཚེ་སྲོག་ཡན་གྱིས་བརྩད་ཅིང་བརྩོན་པའི་སྒོ་ནས་རང་གི་བདག་དབང་རང་གིས་བླང་བར་བྱ་དགོས་པ་ནི་ཕྲག་ཏུ་བབ་པའི་ལས་འགན་ཉག་གཅིག་གོ།
དེ་ཡང་བདེན་པའི་ཨུ་ཚུགས་དང་བྱམས་པའི་ནུས་སྟོབས་ཀྱིས་འགྲོ་མིའི་ཐོབ་ཐང་བརྟན་པོ་ཞིག་ལྡན་པར་བྱ་དགོས་ན། དང་བོ་ཐོབ་ཀྱི་མཐོ་དམན་དང་ནོར་གྱི་མང་ཉུང༌། སྲིད་གཞུང་དང་མི་དམངས།ཚོགས་པ་དང་སྒེར་མི། བླ་མ་དང་སློབ་མའི་བར་གྱི་རིས་ཆད་དམ་མཐོ་དམན་གཞི་ནས་མེད་པར། ཕྱིའི་སྲིད་ཇུས་ཀྱི་རང་དབང་དང་ནང་བསམ་བློ་ཡི་རང་དབང་གཙང་ཡངས་ཤིག་ལ་བརྩོན་རྒྱུ་ནི་གལ་ཆེན་པོར་ཆགས་ཡོད། དེ་ལ་འགྲོ་བ་མི་ཞིག་ལ་མཚོན་ན་ཕྱི་ནང་གི་རང་དབང་གཉིས་ནི་བྱ་ཡི་གཤོག་པ་ཟུང་དང་འདྲ་སྟེ། རང་དབང་ཟུང་གི་གཤོག་ཟུང་མེད་པ་ཡིན་ན་མི་ཡུལ་གྱི་མཁའ་དབྱིངས་སུ་ཡང་དག་གིས་འཕུར་སྐྱོད་རྩ་བ་ནས་བྱེད་ཐུབ་པ་མ་རེད། དེ་ལས་ཀྱང་ནང་བསམ་བློའི་རང་དབང་གཙང་ཡངས་ཀྱི་སྒྲོམ་གཞི་བརྟན་པོ་ཞིག་གསར་འཛུགས་མ་ཐུབ་པ་ཡིན་ན། ཕྱིའི་སྲིད་ཇུས་ཀྱི་རང་དབང་ཙམ་ཞིག་ཐོབ་ཏུ་བཞག་ཀྱང་ཡུན་གནས་ཀྱི་ནུས་པ་དང་འཚོ་གནས་ལ་ལེགས་སྤྱོད་ཡག་པོ་ཞིག་ཡོང་མི་ཐུབ་སྟེ། སྲོག་ཤིང་མེད་པའི་རང་དབང་ནི་དགེ་མཚན་ལྡན་པའི་འགྲོ་མིའི་ཐོབ་ཐང་ལ་ཡོད་དགོས་ན་ཡང་དེ་ཁོ་ནས་གར་ཡང་མི་ཕྱིན་པས། ང་ཚོས་ཐོག་དང་བོར་ནང་བསམ་བློའི་རང་དབང་ལེགས་པོ་ཞིག་རང་གཞན་གྱི་སེམས་ངོགས་སུ་འཛུགས་སྐྲུན་བྱེད་རྒྱུ་ནི་ཆེ་གལ་དུ་མཐོང་ཡོད།
དེ་ལ་སྤྱིར་བཏང་གིས་ནང་གི་རང་དབང་ལ་མཚན་ཉིད་ཀྱི་ངོས་ནས་དབྱེ་ན་མང་དུ་ཡོད་ཚོད་འདུག་ན་ཡང༌། མདོར་བསྡུས་ཀྱིས་བརྗོད་པ་ཡིན་ན། སྐད་ཆའི་རང་དབང(<གཞོན་ནུའི་རབ་བྱེད>དང<ན་གཞོན་རབ་བྱེད> སོགས་སུ་འདི་ལ་གཏམ་བརྗོད་རང་དབང་ཞེས་ཀྱང་གསུང་གིན་འདུག) དང་དད་མོས་རང་དབང་གཉིས་སུ་མ་འདུས་པ་མེད་པར་འདོད་ཅིང༌། གང་ཞིག་སྐད་ཆ་དང་དད་མོས་ཀྱི་རང་དབང་ཟུང་ནི་ནང་གི་རང་དབང་གི་རྐང་པ་གཉིས་ཏེ། རྐང་བ་དེ་གཉིས་ལ་བརྟེན་ནས་ནང་གི་རང་དབང་སློང་བསྐྲུན་དགོས་པ་རེད།
གཅིག
སྐད་ཆའི་རང་དབང་ནི་མི་རྣམས་ཀྱི་དགའ་བ་དང་སྐྱོ་བ།འདོད་པ་དང་མི་འདོད་པའི་སེམས་ཀྱིས་འགྲིག་པ་དང་མི་འགྲིག་པ། བདེན་པ་དང་རྫུན་དུ་སྒྲོག་པ་སྟེ། འདྲ་མཉམ་དང་རང་དབང་ལ་རྡོག་བརྫི་གཏོང་བའི་སྒེར་གཅོད་པས་བཙན་དབང་བསྒྱུར་བ་དང་སྒེར་དོན་བསྒྲུབ་པ་ལ་སྐད་ཆའི་འོས་ལངས་བྱེད་པ་དང་དོགས་སློང་བྱེད་པ། མི་སྒེར་གྱི་དྲན་ཚུལ་དང་ལྟ་ཚུལ། དགའ་ཕྱོགས་དང་ལྟ་བ་སོགས་གཞན་གྱི་ལངས་ཕྱོགས་ལ་གནོད་པ་མི་བཟོ་བའི་སྒོ་ནས་ཅི་འདོད་དུ་སྤེལ་ཆོག་པ་དང་སྒྲོག་རུང་བ།
མི་གང་མང་གིས་སྐད་ཆ་གང་མང་བཤད་པ་དེས་དོན་དག་གང་མང་གླེང་སློང་བྱེད་པ་དང། དོན་དག་གང་མང་གི་ཁྲོད་ནས་གནས་ལུགས་གང་མང་རྙེད་པར་འགྱུར་བ་བཅས་ཀྱི་ཁྱད་ཆོས་བླ་མེད་མངའ་བ་ཡིན།དེ་བས་ཁྱད་ནུས་དུ་མ་འཛོམས་པའི་སྐད་ཆའི་རང་དབང་ནི་རང་དབང་ཀུན་ཀྱི་གཞིའམ་རྩ་བ་ལྟ་བུ་ཡིན་ཚུལ་ནུབ་གླིང་གི་ཤེས་ཡོན་ཅན་མང་ཤོས་ཀྱི་མགྲིན་གཅིག་གིས་གསུངས་པ་བཞིན་ལེགས་པས་ན།ནང་གི་རང་དབང་ལེགས་པོ་ཞིག་རྩ་འཛུགས་བྱེད་པའི་གོ་རིམ་ཁྲོད། སྐད་ཆའི་རང་དབང་ནི་ཆེས་མེད་ཐབས་བྲལ་བའོ།།
གཉིས།
དད་མོས་རང་དབང་ནི་མི་སོ་སོའི་དད་པ་བྱེད་ཡུལ་དང་ཕྱག་སྐོར་བྱེད་ཡུལ་སོགས་ལ་ཚད་བཟུང་དང་གཅིག་ཆོད་མེད་པ་སྟེ། དེའང་མི་སོ་སོར་དགའ་ཕྱོགས་མི་འདྲ་བ་དང་ལངས་ཕྱོགས་མི་གཅིག་པ།འདོད་འདུན་མི་མཚུངས་པའི་དབང་གིས། འགྲོ་བ་མིའི་རིགས་ཀྱི་ཁྲོད་ནས་ཤེས་རབ་ཀྱི་བློ་མིག་ཡངས་ཤིང་བདེན་དོན་གྱི་དཔྱད་ཞིབ་མཐོ་བའི་སྐྱེས་བུ་དམ་པ་དག་གིས། སྒེར་མི་སོ་སོར་འཚམས་པའི་ལྟ་གྲུབ་མི་མཐུན་པའི་ཆོས་ལུགས་གང་མང་གསར་བཏོད་བྱས་ཡོད་པ་དང༌། དེ་དག་གི་ཁྱབ་ཁུངས་སུ་རང་རང་གི་དད་མོས་སམ་དད་འདུན་གྱི་སྒོ་ནས་ཆོས་ལུགས་གང་ཡིན་ཡང་དད་ཆོག་པ་དང་གདམ་ཆོག་པ། བརྗེ་སྤོར་ཆོག་པ་བཅས་ཡིན་པས་ན། རང་རེ་བཞིན་ཆོས་ལུགས་གཅིག་ཁོ་ན་དང་ལྷ་སྲུང་གཅིག་ཁོ་ན་ལས་གཞན་ཞིག་ལ་འཇུག་པར་བྱས་ཚེ། ཆད་ཁྲལ་གཅོད་པ་དང་འདྲེ་རུ་བལྟ་བ།མི་གྲལ་ནས་ཕུད་པ་སོགས་ཀྱི་བསྐྲོད་པ་བྱེད་ཅིང༌། ཆོས་ལུགས་གཞན་དང་ལྟ་ཚུལ་གསར་བ་གང་ཡང་རུང་བ་ཞིག་ཐོན་མ་ཐག དེ་མ་ཐག་འབུར་འཇོམས་དང་ཁྱད་གསོད་བྱེད་པ་ནི་དད་མོས་ལ་རང་དབང་མ་སྦྱིན་པ་ཡིན། དེ་ལྟར་ཆེ་ཆུང་དང་རྒན་གཞོན། དབུལ་ཕྱུགས་བཅས་ལ་མ་ལྟོས་པར་མི་སུ་ཞིག་ཡིན་ནའང༌། འཛམ་གླིང་སྟེང་གི་ཆོས་ལུགས་གང་དུ་ཞུགས་འདོད་ཀྱང་གཞུག་ཆོག་པའི་ཐོབ་ཐང་ཆ་ཚང་ཡོད་པ་རེད་ལ། ཆོས་ལུགས་ནི་མིའི་ཆེད་དུ་ཡིན་པ་ལས་མི་ཆོས་ལུགས་ཀྱི་ཆེད་དུ་གསོན་མེད་པ་ཤེས་དགོས་ལ། ཆོས་ལུགས་གང་ཡང་རུང་བས་རང་རང་གི་འདོད་འདུན་མ་ཚིམ་པ་ཡིན་ན། དེ་ཉིད་བརྗེ་སྤོར་བྱེད་པའི་ཁེ་དབང་གཙང་མ་ཡོད།
དེས་ན་གོང་གི་སྐད་ཆའི་རང་དབང་དང་དད་མོས་རང་དབང་གཉིས་འཐོབ་དགོས་པ་ཡིན་ན། སྔོན་འགྲོའི་ཐབས་ཇུས་སམ་ཐོག་མའི་ལྡན་བྱ་གང་ཞིག་ཡོད་པའི་དྲི་བ་ཞིག་རང་བཞིན་གྱིས་སྐྱེས་འོང་གིན་ཡོད་ཅིང༌། དྲི་བ་དེ་ལ་གདོང་གཏད་དེ་ཕྲན་གྱིས་དཔེ་དེབ་ཁག་གི་སྙིང་བཤུས་ལ་སྒེར་གྱི་ལྟ་ཚུལ་སྦྱར་ནས་བལྟས་ན།ཇི་སྲིད་བསམ་བློ་རང་དབང་དང་ལྟ་བ་མཉམ་གནས་ཀྱི་མཁའ་དབུགས་གཙང་ཡངས་ཤིག་ཆགས་མ་ཐུབ་པ་དེ་སྲིད་དུ། ནང་གི་རང་དབང་ཆ་ཚང་ཞིག་རྩ་བ་ནས་འཐོབ་ཐུབ་མེད་པར་འདོད་ཅིང༌། ནང་གི་རང་དབང་རྣམ་གཉིས་ལེགས་པོ་ཞིག་རྩ་འཛུགས་དགོས་ཚེ།
༡ རྒྱུན་ལྡན་འཚོ་བའི་ཁྲོད་ནས་གཞན་གྱི་ལངས་ཕྱོགས་ལ་འདང་རྒྱག་རྒྱུ་མི་བརྗེད་པ་དང༌།
༢ཆོས་ལུགས་ཀྱི་བློ་ཁོག་ངོས་ནས་དུས་དང་རྣམ་པ་ཀུན་ཏུ་བཟོད་བསྒོམ་གྱི་ཐབས་ཚུལ་རང་རྒྱུད་ལ་སྦྱར་རྒྱུ་དེའོ།།
གཅིག ཁྱོད་རང་དགའ་བའི་བྱ་དངོས་ལ་ང་རང་དགའ་བའི་ངེས་པ་མེད་ལ། ང་རང་སྤྲོ་བའི་ལས་དོན་ལ་ཁོ་རང་འཐད་པའི་ངེས་པ་ཡང་ལར་ནས་མེད་དེ།མི་སོ་སོའི་ཁོར་ཡུག་དང་སྐྱེ་ལུས། འཚོ་བ་མི་གཅིག་པའི་དབང་གིས་ཁྱོད་ཀྱིས་གང་འདོད་པ་དེ་ང་ཡིས་གཏན་མི་འདོད་པའི་ལས་ཀྱང་གང་མང་དུ་སྣང་བས། ཁྱོད་ཀྱིས་འདོད་པ་ཞིག་ང་ཡི་མགོ་ལ་བཙན་གྱིས་གཞག་མི་ཆོག་ལ། ང་ཡིས་བསམ་པ་ཞིག་ཁྱོད་ཀྱི་ལུས་ལ་ཨུ་ཚུགས་ཀྱིས་གདག་མི་རུང་བའི་གནས་ལུགས་དེའི་ངོས་ནས། སྤྱི་ཚོགས་འཚོ་བའི་ཁྲོད་ནས།དོན་བྱ་ཕྲ་རགས་གང་ལ་འཕྲད་ན་ཡང་རང་ཉིད་ཁོ་ནའི་འདོད་ཐོག་ཏུ་གཞག་མི་རུང་བ་ཤེས་དགོས་པ་མ་ཟད། རང་ལ་གནོན་པ་འབྱུང་བའི་རིགས་ཀྱིས་གཞན་ལ་ཡང་དེ་ལྟར་གནོད་ཀྱིན་ཡོད་པ་དང༌། རང་གིས་གང་ཞིག་མོས་པ་ལྟར་དུ་གཞན་གྱིས་ཀྱང་དེ་བཞིན་མོས་འདུན་བྱེད་ཀྱིན་ཡོད་པ་དྲན་དུ་གཞུག་དགོས། དེ་བས་ཉིན་མཚན་གྱི་དབྱེ་བ་དང་གནས་སྐབས་ཀྱི་དུས་ཚེས། བྱ་དངོས་ཀྱི་ཆེ་ཆུང་ལ་མ་བལྟས་པར།ནམ་རྒྱུན་འཚོ་བའི་དུས་སུ་གཞན་གྱི་ལངས་ཕྱོགས་ལ་འདང་རྒྱག (སྤྱིར་བཏང་དབུལ་ཕྱུག་གི་ཐད་དང་ཤེས་རིག་གི་ཐད། རྒན་གཞོན་གྱི་ཐད་དང་ཕོ་མོ་ཡི་ཐད་སོགས་ནས་གཞན་གྱི་ལངས་ཕྱོགས་ནས་འདང་རྒྱག་རྒྱུ་ཡོད་ལ་བརྒྱབ་ཀྱང་ངེས་པར་དུ་དགོས་མོད། སྐབས་འདིར་ལངས་ཕྱོགས་སྤྱི་པའི་ངོས་ནས་བཤད་ཀྱིན་ཡོད) རྒྱུ་མི་བརྗེད་རྒྱུ་ནི་གལ་ཤིན་ཏུ་ཆེ་བར་སྙམ།
གཉིས། མི་སོ་སོ་ལ་རྩ་རླུང་དང་འབྱུང་ཁམས། ལྷན་གཤིས་དང་ཚོར་བ་སོགས་ཀྱི་དབང་གིས། དགའ་བ་ཡོད་ལ་ཁྲོ་བ་ཡང་ཡོད་ཅིང༌། སྤྲོ་བ་ཡོད་ལ་སྐྱོ་བ་ཡང་ཡོད་པས་མི་ཚད། དགའ་བས་བདེ་བ་སྟེར་ནུས་པ་བཞིན་དུ་ཁྲོ་བས་མི་དགའ་བའམ་མི་བདེ་བའི་ཚོར་བ་བསམ་ཡུལ་ལས་འདས་པ་སྟེར་གྱིན་ཡོད་པས་ན། ཁོང་ཁྲོ་བ་ནི་མི་རྣམས་བདེ་བར་གནས་སུ་མི་འཇུག་པའི་ཀག་རྡོའི་རྩ་བ་ཡིན་པའི་དབང་གིས། ང་ཚོས་ཀག་རྡོ་དེར་རྒོལ་བ་བྱེད་པའི་ཐབས་ཇུས་ཤིག་རྒྱུད་ལ་བརྟེན་རྒྱུ་ནི་གལ་ཆེ་ཤོས་སུ་གྱུར་ཡོད། དེས་ན་ནང་བའི་གསུང་རབ་ཁག་ཏུ་ཟུར་སྣེ་མང་བོ་ནས་བསྟན་ཡོད་པའི་བཟོད་བསྒོམ་གྱི་ནུས་པ་ནི་ནུས་པ་གཞན་དང་མི་འདྲ་བར་ཁོང་ཁྲོ་གཞོམ་པའི་ནུས་ཤུགས་གཙོ་གྲས་དེ་ཡིན་ཞིང༌། གང་དུ་བཟོད་བསྒོམ་ཡོད་པའི་དུས་སུ། ཁོང་ཁྲོའི་མགོ་བོ་དགྱེ་མི་ཐུབ་ལ། གང་དུ་བཟོད་བསྒོམ་བསྐྱེད་པའི་སྐབས་སུ། ཁོང་ཁྲོའི་སྟོབས་ཤུགས་ཉམས་ཉེས་སུ་འགྲོ་བའི་སྒང་ཡིན། རྒྱུ་མཚན་དེས་རང་གིས་མི་འདོད་ཅིང་རང་ཉིད་མི་འཐད་པའི་ལས་ཀ་གང་ལ་འཕྲད་ཀྱང༌། ཐད་ཀར་ཁ་སྤོ་ལངས་པའི་ངོས་ནས་ཐག་གཅོད་བྱེད་པ་ལས་ལྡོག་སྟེ། གཞན་ལ་ཁག་མེད་པ་དང་རང་གི་ཁོག་པའི་རྒྱ་ཁྱོན་ཆེ་བའི་སྒོ་ནས་བཟོད་བསྒོམ་གྱི་ནུས་པ་རང་རྒྱུད་དུ་ལེན་པར་བྱེད་པ་དང་མཐོ་རུ་གཏོང་རྒྱུ་ནི་ནང་གི་རང་དབང་འཛུགས་པའི་རྒྱང་སྐྱོད་ཀྱི་འགོ་མ་དང་ཚུར་ལེན་གྱི་གནད་ཀ་ཡིན་པར་འདོད།
དེ་ལྟར་གོང་གི་བགྲོད་རིམ་རྣམས་ལ་རིམ་བཞིན་འཇུག་པའི་སྒོ་ནས། འགྲོ་བ་མིའི་རིགས་ལ་བདེ་སྐྱིད་ཡག་པོ་ཞིག་འཐོབ་པ་ལ།འགྲོ་མི་རང་རང་ལ་ལྷན་སྐྱེས་སུ་ཡོད་པའི་སྒེར་གྱི་ཁེ་དབང་གི་སད་རྟོག་གང་དེ་འབྱུང་བར་བྱ་དགོས་ཤིང༌། འགྲོ་མི་ཡོངས་ལ་ཁྱབ་པའི་རིན་ཐང་དང་འགྲོ་མི་སྤྱི་ལ་གནས་པའི་ཐོབ་ཐང་སྟེ། <<ཡོངས་ཁྱབ་རིན་ཐང>> དང<<འགྲོ་མིའི་ཐོབ་ཐང>> གི་ཚིག་དོན་གཉིས་ཀ་བློ་རུ་ངེས་པ་དང་སྐད་དུ་སྨྲ་བར་བརྩོན་པ་གནད་དུ་ཆེ་ཞིང༌། རིག་གནས་པའམ་ཡོན་ཏན་པའི་སྡེ་དང་ལྷག་པར་དུ་ཤེས་ཡོན་ཅན་དག་གིས་རང་སྟེང་ནས་འགོ་བརྩམས་ཏེ། ཡི་གེ་ཤེས་མིན་དང་རིགས་ཞེན་ཡོད་མེད་ཁག་ལ་མ་ལྟོས་པར། གཞི་རིམ་གྱི་བོད་པ་དམངས་ཚོགས་སྤྱིའི་སེམས་མཐིལ་དུའགྲོ་མིའི་ཐོབ་ཐང་རིས་སུ་ཕབ་རྒྱུ་ནི་ཆེ་གལ་དུ་མཐོང་ཡོད།
དེ་ལྟ་མ་ཡིན་པར། འགྲོ་མིའི་ཐོབ་ཐང་གི་འོད་ཟེར་ནི་ཤེས་ཡོན་པ་འགའི་མཐོང་ཡུལ་དུ་ཡོད་པ་ཞིག་དང་འགྲོ་མིའི་ཐོང་ཐང་གི་དགེ་མཚན་ནི་སྒེར་གཅོད་པ་འགའི་ཉེ་འཁོར་དུ་ལྡིང་སྐོར་བྱེད་པ་ཙམ་དུ་གྱུར་ཚེ། དོན་དམ་དུ་མི་རིགས་རང་སྟེང་གི་ཐོབ་ཐང་ནི་ཆེས་རྒྱང་ཐག་གིས་ཆོད་པའི་གནས་ཤིག་མིན་པའི་ངེས་པའང་མེད་པས། བོད་ལ་བོད་རང་གི་རིགས་གཤིས་ཚང་ཞིང་མ་ལག་བཞག་པའི་འགྲོ་མིའི་ཐོབ་ཐང་ཞིག་ཆགས་དགོས་པ་ནི་ཁོ་ཐག་རེད།
འགྲོ་བ་མིའི་རིགས་ཀྱི་ཤེས་ཡོན་ཅན་སུ་ཞིག་ཡིན་ན་ཡང་ནམ་རྒྱུན་ཤུགས་རྒྱག་ས་གཙོ་བོ་ནི་འགྲོ་མི་རང་གི་མ་མཐའི་ཁེ་དབང་ཡིན་ལ། འགྲོ་མིའི་ཁེ་དབང་ཙམ་ཡང་མེད་པའི་ས་གཞི་ལ་ཤེས་རིག་གི་ཐོབ་འབྲས་དང་སྲིད་ཇུས་ཀྱི་འབྱུང་སྤུས། དཔལ་འབྱོར་གྱི་མཐོ་རླབས་གཙང་ཡངས་ཤིག་རྦད་དེ་འཐོབ་སར་མི་འགྲོ་ཞིང༌།འགྲོ་མིའི་ཐོབ་ཐང་ནི་འགྲོ་བ་མིའི་རིགས་སྐྱོབ་མཁན་ཚོས་ལག་པ་བསྲིང་ས་ཆེ་ཤོས་ཡིན་དགོས་པས་ན། བདེན་པའི་སྦུབས་བྱས་པའི་དེ་རིང་གི་དུས་ཀྱི་ངོས་ནས་བལྟས་ན། རང་ཅག་ལ་ཆོས་སྲིད་གང་ཐད་ནས་ཀྱང་སྤུས་ཚད་ཅན་ཞིག་དང་ངོམ་རིན་ཡོད་པ་ཞིག རང་ཉིད་ལ་མགོ་མཇུག་ཆ་ཚང་དབང་བ་ཞིག་མེད་པའི་གནད་ཀ་གཙོ་བོ་ནི། ཕྱི་ནང་གི་རང་དབང་ཆ་ཚང་ཞིག་ཐོབ་མེད་པའི་རྒྱུ་མཚན་གྱིས་ཡིན་པར་འདོད་པས། རང་ཅག་སུ་ཡིན་ཡང་བྱ་བ་ཀུན་ཀྱི་ཁ་གཏད་ཡུལ་དང་ཕུགས་གཏོད་ས་ནི་འགྲོ་མི་རང་གི་ཁེ་དབང་ཡིན་དགོས་པ་དང་འགྲོ་མི་རང་གི་རང་དབང་ཡིན་དགོས་པ་རེད། འོན་ཏེ། མི་སུ་ཞིག་ཡིན་ཡང་རང་གི་ཁེ་དབང་མི་རྩོད་པའི་ཐོབ་ཐང་ངམ་རང་གི་བདག་དབང་མི་སློང་བའི་ཐོབ་ཐང་ཡང་ངེས་པར་དུ་ཡོད་དགོས་ཏེ། རྒྱུ་མཚན་ནི་ཁེ་དབང་དགོས་མིན་མཐའ་དག་རང་དབང་གི་སྒོ་ནས་ཐག་གཅོད་དགོས་པ་དང༌། དེ་ཡང་མཐར་དེད་ན་བདེ་སྐྱིད་ཀྱི་གནད་ལ་གཏུག་དགོས་པའོ།།